Document ID: 32009R0192

ΚΑΝΟΝΙΣΜΌΣ (ΕΚ) αριθ. 192/2009 ΤΗΣ ΕΠΙΤΡΟΠΉΣ
της 11ης Μαρτίου 2009
για την εφαρμογή του κανονισμού (ΕΚ) αριθ. 177/2008 του Ευρωπαϊκού Κοινοβουλίου και του Συμβουλίου για τη θέσπιση κοινού πλαισίου όσον αφορά τα μητρώα επιχειρήσεων για στατιστικούς σκοπούς, σχετικά με την ανταλλαγή εμπιστευτικών δεδομένων μεταξύ της Επιτροπής (Eurostat) και των κρατών μελών
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 177/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινού πλαισίου όσον αφορά τα μητρώα επιχειρήσεων για στατιστικούς σκοπούς και την κατάργηση του κανονισμού (ΕΟΚ) αριθ. 2186/93 του Συμβουλίου (1), και ιδίως το άρθρο 11 παράγραφος 3,
Εκτιμώντας τα ακόλουθα:
(1)
Ο κανονισμός (ΕΚ) αριθ. 177/2008 θεσπίζει ένα νέο κοινό πλαίσιο για τα μητρώα επιχειρήσεων που προορίζονται αποκλειστικά για στατιστικούς σκοπούς, έτσι ώστε η ανάπτυξη των μητρώων επιχειρήσεων να παραμείνει μέσα σε ένα εναρμονισμένο πλαίσιο.
(2)
Σύμφωνα με το άρθρο 11 του κανονισμού (ΕΚ) αριθ. 177/2008, είναι αναγκαίο να καθοριστούν ο μορφότυπος, τα μέτρα σχετικά με την ασφάλεια και την εμπιστευτικότητα, καθώς και η διαδικασία για τη διαβίβαση δεδομένων των μεμονωμένων μονάδων στην Επιτροπή (Eurostat) και για τη διαβίβαση δεδομένων σχετικά με τις πολυεθνικές ομάδες επιχειρήσεων στις κατάλληλες εθνικές αρχές.
(3)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικού προγράμματος, η οποία συστάθηκε με την απόφαση 89/382/ΕΟΚ, Ευρατόμ του Συμβουλίου (2),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Μορφότυπος
Η Επιτροπή (Eurostat) και οι κατάλληλες εθνικές αρχές διαβιβάζουν τα δεδομένα που αναφέρονται στο άρθρο 11 του κανονισμού (ΕΚ) αριθ. 177/2008 με το μορφότυπο που καθορίζεται στο μέρος Α του παραρτήματος του παρόντος κανονισμού.
Η Επιτροπή (Eurostat) και οι κατάλληλες εθνικές αρχές παρέχουν, για κάθε παράδοση δεδομένων, τις απαραίτητες πληροφορίες μεταδεδομένων σε ηλεκτρονική μορφή σύμφωνα με τα πρότυπα του Ευρωπαϊκού Στατιστικού Συστήματος και με τη δομή που ορίζεται στην πιο πρόσφατη έκδοση του εγχειριδίου συστάσεων της Eurostat για τα μητρώα επιχειρήσεων το οποίο διατίθεται από την Επιτροπή (Eurostat).
Άρθρο 2
Μέτρα σχετικά με την εμπιστευτικότητα
1. Τα δεδομένα που διαβιβάζονται στην Επιτροπή (Eurostat) από τις κατάλληλες εθνικές αρχές ή λαμβάνονται από την Επιτροπή (Eurostat) από άλλες πηγές αποθηκεύονται σε κοινοτικό μητρώο πολυεθνικών ομάδων επιχειρήσεων και των συστατικών μονάδων τους (εφεξής καλούμενο «μητρώο EuroGroups»).
2. Όταν διαβιβάζουν δεδομένα στην Επιτροπή (Eurostat) σύμφωνα με το άρθρο 11 παράγραφος 1 του κανονισμού (ΕΚ) αριθ. 177/2008, οι κατάλληλες εθνικές αρχές συνοδεύουν με σηματοδότες τα δεδομένα που είναι εμπιστευτικά σύμφωνα με την εθνική νομοθεσία.
3. Για να εξασφαλιστεί η συνεπής καταχώριση δεδομένων, η Επιτροπή (Eurostat) διαβιβάζει, αποκλειστικά για στατιστικούς σκοπούς, στις κατάλληλες εθνικές αρχές κάθε κράτους μέλους εκτός της δηλούσας χώρας, τα χαρακτηριστικά που διευκρινίζονται στο μέρος Β του παραρτήματος, συμπεριλαμβανομένων των σηματοδοτών εμπιστευτικότητας, αναφορικά με τις πολυεθνικές ομάδες επιχειρήσεων και τις συστατικές μονάδες τους, στις περιπτώσεις που τουλάχιστον μία μονάδα της ομάδας είναι εγκατεστημένη στην επικράτεια του εν λόγω κράτους μέλους.
Άρθρο 3
Μέτρα σχετικά με την ασφάλεια
Η Επιτροπή (Eurostat) και οι κατάλληλες εθνικές αρχές αποθηκεύουν τα δεδομένα που έχουν σηματοδοτηθεί ως εμπιστευτικά από τις εθνικές αρχές σύμφωνα με το άρθρο 2 παράγραφος 2 σε ασφαλή περιοχή περιορισμένης και ελεγχόμενης πρόσβασης. Οι κατάλληλες εθνικές αρχές παρέχουν, κατόπιν σχετικής αίτησης, πληροφορίες για την Επιτροπή (Eurostat) σχετικά με τα μέτρα ασφάλειας που εφαρμόζονται στο οικείο κράτος μέλος. Η Επιτροπή (Eurostat) ενημερώνει σχετικά τα λοιπά κράτη μέλη. Η Επιτροπή (Eurostat) παρέχει ομοίως πληροφορίες σχετικά με τα δικά της μέτρα ασφάλειας στις εθνικές αρχές.
Η διαβίβαση των δεδομένων πραγματοποιείται με κρυπτογραφημένη μορφή μέσω ασφαλούς μέσου που χρησιμοποιείται από την Επιτροπή (Eurostat) για την ανταλλαγή εμπιστευτικών δεδομένων.
Άρθρο 4
Διαδικασία μεταβίβασης
1. Τα δεδομένα και τα μεταδεδομένα που διαβιβάζονται σύμφωνα με τον παρόντα κανονισμό ανταλλάσσονται με ηλεκτρονική μορφή από τις κατάλληλες εθνικές αρχές και την Επιτροπή (Eurostat). Ο μορφότυπος διαβίβασης είναι σύμφωνος με τα κατάλληλα πρότυπα ανταλλαγής που καθορίζει η Επιτροπή (Eurostat). Τα δεδομένα διαβιβάζονται με ηλεκτρονικά μέσα και τηλεφορτώνονται στην Επιτροπή (Eurostat) μέσω του ενιαίου σημείου εισόδου δεδομένων της.
2. Τα κράτη μέλη εφαρμόζουν τα πρότυπα ανταλλαγής και τις κατευθυντήριες γραμμές που παρέχονται από την Επιτροπή (Eurostat) σύμφωνα με τις απαιτήσεις του παρόντος κανονισμού.
Άρθρο 5
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Μαρτίου 2009.

Labels: 7
12
15
19